Durant l'any 2015, el Memorial Democràtic va publicat tres llibres, un quadern pedagògic i el tercer número de la revista digital de reflexió i difusió memorial Temps i espais de memòria.
Les publicacions van ser: Lluís Companys: vida, reivindicació i memòria d'un president: en commemoració del 75è aniversari del seu afusellament, cinquè volum de la col·lecció «Documents» del Memorial Democràtic; De la resistencia y la deportación.
50 testimonios de mujeres españolas / De la resistència i la deportació.
50 testimonis de dones espanyoles, quart volum de la col·lecció «Memòria Oral», i Tractar la memòria a l'aula a través del cinema, setè volum de la col·lecció «Eines de memòria».
Memòries d'una Europa en guerra, que consta d'un vídeo i d'una proposta didàctica, és el resultat del projecte engegat l'any 2014 sobre diferents històries de vides relacionades amb els camins, els itineraris i l'Holocaust.
Les publicacions de la institució es troben a la venda a la llibreria en línia de la Generalitat de Catalunya i es distribueixen gràcies a l'Entitat Autònoma del Diari Oficial i de Publicacions de la Generalitat de Catalunya.
El quadern pedagògic i la revista digital són publicacions gratuïtes consultables al web del Memorial Democràtic.
El cinquè volum de la col·lecció «Documents» del Memorial Democràtic homenatja la figura de Lluís Companys l'any en què es commemora el 75è aniversari del seu afusellament per part de la dictadura franquista, amb l'aproximació que diversos especialistes fan a alguns moments cabdals de la seva trajectòria vital, professional i política fins a arribar al tràgic final.
La publicació mostra també les activitats reivindicatives dutes a terme en els àmbits polític, científic i popular des del moment de la seva mort, i especialment des del moment en què Catalunya va recuperar les llibertats, les institucions d'autogovern i la democràcia.
Amb motiu dels 100 anys del naixement de Neus Català, el Memorial Democràtic vol commemorar l'Any Neus Català amb la reedició del llibre que la mateixa Neus va escriure per testimoniar els horrors de l'Holocaust i homenatjar milers de dones oblidades.
El llibre es compon del testimoni de cinquanta dones implicades en la Guerra Civil, en la resistència i en la deportació, que expliquen en primera persona la vivència de l'horror als camps d'extermini nazis.
Setè volum de la col·lecció «Eines de Memòria» dedicat al setè art, que té com a objectius: aprofundir en la memòria històrica a les aules perquè el tractament que rep és parcial, insuficient i desestructurat; exposar algunes síntesis sobre la necessitat d'ensenyar memòria històrica, sobre el cinema de la Guerra Civil, sobre el cinema de ficció i de no-ficció de memòria històrica i oferir als lectors 15 propostes didàctiques al voltant de 15 produccions audiovisuals.
El Servei Educatiu del Memorial Democràtic posa a l'abast dels professors un recurs gratuït per treballar l'Holocaust a les aules.
Es tracta de «Camins», un audiovisual que té com a objectiu ajudar els joves a analitzar què va passar i com va passar en el context de la suposada neutralitat del règim franquista.
D'aquesta manera, es vol oferir als nois i noies eines per entendre el present.
Camins narra la història real de dues famílies, els Friemel i els Hoenigsfeld.
Els Friemel van iniciar la seva vida plegats a Barcelona i es van veure obligats a fugir-ne amb la fi de la Guerra Civil.
Els Hoenigsfeld van decidir venir a Espanya des de la seva Polònia natal, primer per obrir-se nous horitzons professionals i després per fugir de l'horror del nazisme.
Aquestes dues històries són un breu relat enmig de tota la barbàrie.
Camins d'anada i tornada que travessen Europa tot passant per casa nostra.
Què els porta a iniciar aquests viatges?
Què es troben en els diferents països per on passen?
Les seves històries creuades ens endinsen en la convulsa Europa d'aquells moments i ens expliquen les situacions que van haver d'afrontar i les decisions que van haver de prendre davant l'amenaça dels totalitarismes.
L'audiovisual va acompanyat d'una proposta didàctica per treballar l'Holocaust a l'aula.
El professorat i les persones interessades poden descarregar el quadern en línia des del web del Memorial Democràtic.
La revista digital Temps i espais de memòria és una publicació anual editada pel Memorial Democràtic.
Aquesta publicació divulgativa vol apropar la reflexió acadèmica i memorial a la ciutadania de la mà dels seus protagonistes i dels millors especialistes.
La tercera edició ja està disponible en línia al web del Memorial Democràtic.
També s'hi publica una entrevista a José Antonio Alonso Alcalde i conferències i ressenyes bibliogràfiques.